1. ปัจจัยความเสี่ยง

การดำเนินธุรกิจของบริษัทฯ อาจต้องเผชิญกับความเสี่ยงต่างๆ
ซึ่งอาจส่งผลกระทบต่อผลการดำเนินธุรกิจของบริษัทฯ
อย่างไรก็ตามในอนาคตอาจมีความเสี่ยงอื่นๆที่เกิดขึ้น ซึ่งบริษัทฯไม่สามารถทราบได้ในขณะนี้
หรือเป็นความเสี่ยงที่บริษัทฯพิจารณาในขณะนี้ว่าไม่มีผลกระทบในสาระสำคัญต่อการดำเนินธุรกิจของบริษัทฯ
โดยปัจจัยความเสี่ยงหลักๆจำแนกได้ดังนี้

1.  ความเสี่ยงจากความผันผวนของราคาสินค้าและวัตถุดิบ

    โดยปกติแล้วราคาผลิตภัณฑ์ของบริษัทฯจะเปลี่ยนแปลงสอดคล้องกับราคาวัตถุดิบ อย่างไรก็ตาม
    บริษัทฯอาจมีความเสี่ยงหากราคาผลิตภัณฑ์ไม่สามารถปรับตัวให้สอดคล้องกับราคาวัตถุดิบซึ่งจะมีผลกระทบต่อส่วนต่างราคา
    (metal margin) และอัตราการทำกำไรของบริษัทฯ ที่ผ่านมาบริษัทฯซื้อม้วนสเตนเลสรีดร้อน
    (ซึ่งเป็นวัตถุดิบในการผลิตสเตนเลสรีดเย็น) จากต่างประเทศทั้งหมด โดยบริษัทฯ
    ต้องสั่งวัตถุดิบล่วงหน้าประมาณ 2-4 เดือน
    ซึ่งอาจทำให้บริษัทฯมีความเสี่ยงหากบริษัทฯซื้อวัตถุดิบมาในราคาสูงแต่ไม่สามารถขายผลิตภัณฑ์ของบริษัทฯในราคาที่สูงกว่าได้
    ทั้งนี้ บริษัทฯได้มีการติดตามความเคลื่อนไหวในตลาดอย่างใกล้ชิด
    รวมทั้งติดตามรายงานการวิเคราะห์เชิงลึกต่างๆ เพื่อที่จะบริหารความเสี่ยงในส่วนนี้

    อย่างไรก็ตาม
    บริษัทฯมีสภาพคล่องที่จะสามารถรองรับผลกระทบจากความเสี่ยงจากราคาสินค้าและวัตถุดิบมากขึ้นกว่าเดิม
    เนื่องจากภาระหนี้สินของบริษัทฯ ลดลงจากระดับเดิม

    1.2 ความเสี่ยงจากการพึ่งพิงการจัดหาวัตถุดิบ

    เนื่องจากวัตถุดิบหลักของบริษัทฯ คือ ม้วนสเตนเลสรีดร้อน ซึ่งยังไม่มีการผลิตภายในประเทศ
    จึงต้องนำเข้าจากต่างประเทศทั้งหมด
    ทำให้มีความเสี่ยงในกรณีที่ผู้ผลิตจากต่างประเทศไม่สามารถจัดส่งวัตถุดิบได้ทันตามความต้องการ
    อย่างไรก็ตามในต้นปี 2550 บริษัทฯได้จัดทำสัญญาซื้อขายวัตถุดิบหลักกับบริษัทพอสโก้
    ของเกาหลี ซึ่งเป็นผู้ผลิตเหล็กรายใหญ่อันดับ 4
    ของโลกเพิ่มเติมจากเดิมที่มีสัญญาซื้อขายวัตถุดิบกับบริษัทอาร์ซิลอร์
    ซึ่งนอกจากกระจายความเสี่ยงในการพึ่งพาผู้ผลิตหลักเพียงรายเดียวแล้ว
    ยังทำให้ระยะเวลาในการจัดหาสั้นกว่าเดิม
    และยังทำให้ความเสี่ยงด้านความผันผวนของราคาลดลงจากระยะเวลาการส่งมอบที่สั้นขึ้น
    เนื่องจาก Lead Time ที่สั้นลงและจำนวน Contracted Suppliers ที่เพิ่มขึ้น
    นอกจากผู้ผลิตทั้งสองรายแล้วนี้
    ทางบริษัทฯยังคงลดความเสี่ยงลงอีกโดยการติดต่อซื้อขายเพิ่มเติมกับผู้ผลิตวัตถุดิบชั้นนำรายอื่นในยุโรป
    เอเชีย และอัฟริกาใต้อย่างต่อเนื่องสม่ำเสมอ

3.  ความเสี่ยงจากการพึ่งพิงผู้จัดจำหน่ายในต่างประเทศจำนวนน้อยราย

    เพื่อเป็นการรองรับกับการขยายกำลังการผลิตที่จะเพิ่มขึ้นในอนาคต
    ทางบริษัทฯได้เพิ่มช่องทางการจัดจำหน่ายสำหรับการส่งออกของบริษัทฯให้มากขึ้น
    เพื่อเป็นการลดความเสี่ยงจากการพึ่งพิงผู้จัดจำหน่ายในต่างประเทศจำนวนน้อยราย
    โดยบริษัทฯได้แต่งตั้งผู้จัดจำหน่ายรายใหม่ในต่างประเทศเพิ่มเติมจากเดิมซึ่งมีเพียงกลุ่มอาร์ซิลอร์เพียงรายเดียว
    และได้มีการจำหน่ายตรงโดยบริษัทฯเองไปยังลูกค้าในบางประเทศ

    อย่างไรก็ตาม ในปี 2552
    การจำหน่ายผ่านกลุ่มอาร์ซิลอร์ไปยังตลาดต่างประเทศยังคงมีสัดส่วนสูงสุดในช่องทางการจำหน่ายไปยังตลาดต่างประเทศทั้งหมดของบริษัทฯ

4.  ความเสี่ยงจากการเพิ่มกำลังการผลิตสเตนเลสรีดเย็นในตลาดโลก

    สถิติความต้องการสเตนเลสในระยะยาวตั้งแต่ ปี 2528 จนถึงปี 2552 โดย CRU Analysis
    ยังคงแสดงให้เห็นว่าสเตนเลสยังคงมีอัตราการเจริญเติบโตที่สูงกว่าอัตราการเจริญเติบโตของวัสดุโลหะอุตสาหกรรมอื่นๆ
    อาทิเช่นอลูมิเนียม เหล็กคาร์บอน สังกะสีตลอดจนทองแดง
    ส่งผลให้มีการขยายกำลังการผลิตไปเกือบทุกๆภูมิภาคโดยเฉพาะอุตสาหกรรมสเตนเลสรีดเย็นในภูมิภาคเอเชีย
    โดยเฉพาะในประเทศจีน ซึ่งส่งผลให้ประเทศผู้ผลิตสเตนเลสต่างๆ
    ได้มีการเพิ่มกำลังการผลิตเพื่อตอบสนองความต้องการที่คาดว่าจะเพิ่มขึ้นในอนาคตตลอดเวลา
    โดยเฉพาะการเพิ่มกำลังการผลิตในประเทศจีนในช่วง 6-7 ปีที่ผ่านมา
    ทั้งนี้เนื่องมาจากวัตถุประสงค์ที่จะเปลี่ยนฐานะจากผู้บริโภค
    สเตนเลสรายใหญ่ที่สุดของโลกแต่อย่างเดียว
    มาเป็นผู้ผลิตเพื่อทดแทนการนำเข้าและนำกำลังการผลิตที่เหลือมาใช้เพื่อการส่งออก

    []

    อย่างไรก็ตามการขยายกำลังผลิตดังกล่าวเองได้สร้างปัญหาการมีกำลังการผลิตส่วนเกินในอุตสาหกรรมสเตนเลสเป็นอันมาก
    ทั้งกำลังการผลิตทั้ง Slab, Hot rolled และ Cold rolled
    ที่เหลือเกินความต้องการของอุตสาหกรรม โดยในปี 2551 -2552 ที่ผ่านมา
    ผู้ผลิตในประเทศจีนหลายราย
    ได้ทำการขยายกำลังการผลิตตามโครงการที่ได้เริ่มดำเนินการเสร็จสิ้นลง
    ทำให้ประเทศจีนกลายเป็นผู้ผลิตสเตนเลสทรงแบนรายใหญ่ที่สุดของโลก
    โดยมีกำลังผลิตเกินกว่าความต้องการของการบริโภคภายในประเทศ
    ทำให้ผู้ผลิตในประเทศจีนเริ่มมีการส่งออกกำลังการผลิตส่วนเกินด้วยเป็นจำนวนมากตั้งแต่ปี
    2549 และต่อเนื่องมาในปี 2552 โดยมีการส่งออกที่เน้นไปยังตลาดสหภาพยุโรป
    และสหรัฐอเมริกาที่เป็นตลาดที่มีระดับราคาสูงกว่าระดับราคาโดยเฉลี่ยในประเทศจีนและภูมิภาคเอเชีย
    การส่งออกไปยังตลาดทั้งสองเป็นจำนวนมากนี้ส่งผลให้ประเทศจีนกลายเป็นผู้ส่งออกสเตนเลสทรงแบนทั้งรีดร้อนและรีดเย็นรายใหญ่ที่สุด

    สาเหตุหลักที่มีการขยายกำลังการผลิตอย่างมากในประเทศจีนในช่วง 5-6
    ปีที่ผ่านมาจากความนิยมในวัสดุสเตนเลสที่ใช้กันอย่างแพร่หลายในประเทศจีนทั้งการบริโภคภายในประเทศและการผลิตสินค้าเพื่อการส่งออก
    ทั้งนี้อุตสาหกรรมเหล็กไร้สนิมในประเทศจีนเองก็มีวัตถุประสงค์ที่จะเปลี่ยนฐานะจากผู้บริโภคสเตนเลสรายใหญ่ที่สุดของโลกแต่อย่างเดียว
    มาเป็นผู้ผลิตเพื่อทดแทนการนำเข้า
    และนำกำลังการผลิตที่เหลือจากในประเทศมาทำการส่งออก
    การขยายกำลังผลิตดังกล่าวได้ทำให้เกิดกำลังการผลิตส่วนเกินในอุตสาหกรรมสเตนเลสอันประกอบด้วยกำลังการผลิต
    Slab, Hot rolled และ Cold rolled ที่เหลือเกินความต้องการของอุตสาหกรรม

    อย่างไรก็ตามในสามไตรมาสแรกของปี 2552 ที่ผ่านมานั้น ISSF ได้ทำการประมาณว่า
    มีการผลิตสเตนเลสทุกประเภท (Crude Stainless Steel Production) ประมาณ
    17.9 ล้านตัน โดยลดลงจาก 21.01 ล้านตันในปี 2551
    โดยการผลิตในประเทศจีนเป็นประเทศเดียวที่มีการผลิตสูงขึ้นถึง
    ร้อยละ 19 หรือจาก 5.5 ล้านตัน มาเป็น 6.5 ล้านตัน
    และประเทศจีนยังคงเป็นประเทศที่มีกำลังการผลิตสูงสุดและมีส่วนแบ่งการตลาดในโลกถึงร้อยละ
    26

    การที่ผู้ผลิตในประเทศจีนมีกำลังผลิตส่วนเหลือเกินจากความต้องการที่มีอยู่เป็นจำนวนมากนี่เองจะเป็นแรงผลักดันให้ต้องทำการส่งออกไปแข่งขันยังตลาดต่างประเทศมากขึ้น
    และจะทำให้การแข่งขันในตลาดส่งออกและตลาดภายในประเทศของบริษัทฯเองจะมีความรุนแรงขึ้นในอนาคต

5.  ความเสี่ยงจากการกำหนดเพดานราคาสเตนเลสรีดเย็น

    กรมการค้าภายในได้กำหนดให้เหล็กแผ่นซึ่งรวมถึงเหล็กแผ่นไร้สนิมรีดเย็นหรือสเตนเลส
    เป็นหนึ่งในสินค้าควบคุมตามประกาศคณะกรรมการกลางว่าด้วยราคาสินค้าและบริการเมื่อวันที่
    31 มกราคม 2550 และยังกำหนดให้บริษัทฯ ในฐานะผู้ผลิตต้องทำการแจ้ง ต้นทุน
    ราคาและรายละเอียดที่กำหนด ตามประกาศลงวันที่ 6 กุมภาพันธ์ 2550
    โดยกำหนดให้ในกรณีที่มีการเปลี่ยนแปลงรายการหรือราคาสูงกว่าที่แจ้งไว้
    โดยบริษัทฯต้องทำการแจ้งต่อคณะกรรมการกลางว่าด้วยราคาสินค้าและบริการล่วงหน้าเป็นเวลาไม่น้อยกว่าเจ็ดวันก่อนการนำสินค้าออกจำหน่าย

    อย่างไรก็ตามในด้านการปรับราคาจำหน่ายให้สอดคล้องกับต้นทุนวัตถุดิบนั้น ในรอบปี 2552
    ที่ผ่านมานั้น
    บริษัทฯได้รับอนุมัติให้ทำการปรับปรุงราคาจำหน่ายหน้าโรงงานจากกรมการค้าภายในตามคำร้องขอเนื่องจากสถานการณ์ด้านราคาที่มีการปรับตัวสูงขึ้นในเดือนสิงหาคมที่ผ่านมา
    อย่างไรก็ตามสถานการณ์ด้านราคาได้มีการปรับตัวอ่อนลงตั้งแต่ปลายไตรมาสที่ 3
    ทำให้บริษัทฯไม่มีความจำเป็นที่ต้องขอปรับราคาจำหน่ายเพิ่มเติมอีกในปีที่ผ่านมา

6.  ความเสี่ยงจากการเปลี่ยนแปลงของอากรตอบโต้การทุ่มตลาดและมาตรการทางภาษี

    ตามที่มาตรการการตอบโต้การทุ่มตลาดสินค้าสเตนเลสรีดเย็นชนิดม้วน แผ่น และแผ่นแถบ
    ที่มีแหล่งกำเนิดจากประเทศญี่ปุ่น สหภาพยุโรป ไต้หวัน และสาธารณรัฐเกาหลี (ฉบับที่ 5)
    พ.ศ. 2546 ได้มีอายุครบ 5 ปีในวันที่ 13 มีนาคม 2551 แล้วนั้น
    บริษัทฯได้ทำการยื่นขอให้คณะกรรมการพิจารณาการทุ่มตลาดและการอุดหนุน
    ทำการพิจารณาทบทวนยืดระยะเวลาการเรียกเก็บอากรตอบโต้การทุ่มตลาด
    หรือที่เรียกว่าการทำ Sunset review ออกไปอีกเป็นระยะเวลาหนึ่ง
    ซึ่งคณะกรรมการพิจารณาการทุ่มตลาดและการอุดหนุน ได้มีมติเมื่อวันที่ 5 มีนาคม 2552
    อนุมัติให้ทำการต่ออายุมาตรการการทุ่มตลาดสินค้าเหล็กไร้สนิมรีดเย็นสำหรับการนำเข้าจากประเทศญี่ปุ่น
    ประเทศจีนและประเทศไต้หวันออกไปอีกเป็นระยะเวลา 5 ปี
    โดยยกเว้นประเทศในสหภาพยุโรปเนื่องจากพิจารณาเห็นว่ามีปริมาณการการนำเข้าในช่วงที่ผ่านมาลดลง
    การคงมาตรการดังกว่าต่อไปอีกเป็นเวลา 5 ปีนี้น่าจะส่งผลต่อการดำเนินงานของบริษัทฯ
    เพราะจะทำให้การแข่งขันในตลาดการบริโภคภายในประเทศสามารถลดความรุนแรงและการทุ่มตลาดลงได้

    อย่างไรก็ตามคณะกรรมการฯได้มีมติให้เปิดการทบทวนขอบเขตของสินค้าที่จะนำมาใช้ในมาตรการควบคุมดังกล่าว
    ซึ่งตลอดปี 2552
    ที่ผ่านมาเป็นช่วงปลอดการบังคับใช้ของมาตราการตามประกาศของคณะกรรมการฯ
    และเป็นช่วงเวลาที่ใช้ไปในการดำเนินการทบทวนขอบเขตของสินค้าซึ่งคาดว่าน่าจะเสร็จสิ้นลงภายในต้นไตรมาสสองของปี
    2553 และสามารถกำหนดให้มาตรการมีผลบังคับใช้ได้

7.  ความเสี่ยงจากการเปิดเขตการค้าเสรี

    ปัจจุบันภาษีนำเข้าสเตนเลสรีดเย็นของประเทศไทยที่เรียกว่า MFN rate จะยังคงอยู่ที่ร้อยละ
    5 ในขณะที่การเปิดเสรีการค้าในกรอบ AFTA หรือ ASEAN Free Trade Area นั้นในปี
    2553
    เป็นปีแรกที่อัตราภาษีนำเข้าของสินค้าสเตนเลสรีดเย็นของประเทศไทยจากกลุ่มประเทศอาเซียนด้วยกันจะลดลงมาเหลืออัตราร้อยละ
    0 ซึ่งเป็นกลุ่มสินค้าในรายการสุดท้ายที่ได้ทำการปรับลดภาษีนำเข้า
    ในขณะที่ภาษีนำเข้าของสเตนเลสรีดเย็นจากประเทศไทยไปสู่ประเทศอื่นๆในกลุ่มอาเซียนนั้นได้รับสิทธิพิเศษด้านภาษีที่ต่ำกว่าอัตรา
    MFN rate ของประเทศคู่ค้ามาตลอด
    การเริ่มลดภาษีนำเข้าครั้งนี้ซึ่งจะเริ่มส่งผลให้สเตนเลสรีดเย็นที่นำเข้าจากประเทศเวียดนามและอินโดนีเซียได้รับสิทธิพิเศษจากการลดภาษีนำเข้ามายังประเทศไทยในอัตราร้อยละ
    0
    ซึ่งจะส่งผลให้สเตนเลสรีดเย็นจากทั้งสองประเทศมีความสามารถในการแข่งขันด้านราคาได้มากขึ้น
    อย่างไรก็ตามสินค้าที่ผลิตจากทั้งสองประเทศนั้นจะมีคุณภาพที่ยังไม่เป็นที่ยอมรับของตลาดภายในประเทศไทยเและในระยะสั้นยังไม่สามารถแข่งขันกับสินค้าของบริษัทฯได้

    การเปิดเขตเสรีทางการค้าในหลายๆ กรอบที่เริ่มมีผลบังคับใช้ผ่านมา อาทิ เช่น
    เขตการค้าเสรีไทย-ออสเตรเลีย (TAFTA) เขตการค้าเสรีไทย-ญี่ปุ่น (JTEPA)
    เขตการค้าเสรีอาเซียน-จีน เขตการค้าเสรีอาเซียน–เกาหลี เขตการค้าเสรีอาเซียน-อินเดีย
    ตลอดจนการเจรจาเขตการค้าเสรี อาเซียน-EU
    ที่กำลังจะเกิดขึ้นนั้นผู้ผลิตในอุตสาหกรรมเหล็กภายในประเทศทั้งหมดรวมทั้งบริษัทฯนั้น
    ได้ร้องขอให้รัฐบาลกำหนดสินค้าเหล็กไว้อยู่ในรายการสินค้าอ่อนไหวที่จะมีการเปิดตลาดในปีท้ายๆของข้อตกลง
    ในปี 2552 การดำเนินการเขตการค้าเสรีต่างๆ ได้มีความคืบหน้าไปมากพอสมควร อาทิเช่น
    เขตการค้าเสรีอาเซียน-เกาหลี
    ในส่วนของประเทศไทยได้ดำเนินการแล้วเสร็จในส่วนของการค้าและบริการและเริ่มมีผลบังคับใช้ในปี
    2552 ที่ผ่านมา สำหรับเขตการค้าเสรีอาเซียน-อินเดียเองก็สามารถบรรลุข้อตกลงได้ในปี
    2552 ที่ผ่านมาและเริ่มมีผลบังคับใช้ตั้งแต่เดือนมกราคม 2553 เป็นต้นไป
    นอกจากนั้นได้มีการวางแผนการเริ่มการเจรจาในกรอบใหม่เพิ่มขึ้นอาทิเขตการค้าเสรีอาเซียนยุโรปที่จะเริ่มมีการกลับมาเริ่มเจรจากันใหม่ในอนาคตอันใกล้
    อนึ่งสำหรับการจัดทำเขตเสรีการค้าในกรอบที่เหลืออยู่นั้น ตามมาตรา 190
    ของรัฐธรรมนูญฉบับปี 2550
    แห่งราชอาณาจักรไทยได้กำหนดให้การดำเนินการจัดทำหนังสือสัญญากับนานาประเทศใดๆจะต้องผ่านการรับฟังความคิดเห็นของประชาชน
    การวางมาตรการแก้ไขหรือเยียวยาผู้ที่จะได้รับผลกระทบ
    ก่อนที่จะได้ความเห็นชอบของคณะรัฐมนตรี
    และนำเสนอกรอบการเจรจาขอความเห็นชอบต่อรัฐสภาอีกด้วย ซึ่งทั้งหมดนี้บริษัทฯ
    ได้ดำเนินการติดตามและเข้าไปมีส่วนร่วมอย่างใกล้ชิดมาตลอด

8.  ความเสี่ยงจากการเปลี่ยนแปลงของอัตราแลกเปลี่ยน

    บริษัทฯ มีการนำเข้าม้วนสเตนเลสรีดร้อนทั้งหมดจากต่างประเทศ
    ซึ่งราคาซื้อวัตถุดิบจะถูกกำหนดในรูปเงินตราต่างประเทศ
    ในขณะที่ราคาจำหน่ายสเตนเลสรีดเย็นสำหรับสินค้าทั้งในประเทศและต่างประเทศจะถูกกำหนดโดยการอ้างอิงกับราคาตลาดโลกซึ่งอยู่ในรูปเงินตราต่างประเทศเช่นกัน
    ดังนั้น
    ความเสี่ยงในด้านผลกระทบจากความผันผวนของอัตราแลกเปลี่ยนต่อประเด็นดังกล่าวจึงอยู่ในขอบเขตที่จำกัด
    อย่างไรก็ตาม
    ช่วงระยะเวลาของการจ่ายเงินและรับเงินสำหรับการจัดซื้อวัตถุดิบและการจำหน่ายผลิตภัณฑ์โดยปกติของบริษัทฯ
    จะมีระยะที่ไม่เท่ากัน ดังนั้น
    การเปลี่ยนแปลงของอัตราแลกเปลี่ยนในช่วงเวลาดังกล่าวอาจทำให้ต้นทุนวัตถุดิบไม่สอดคล้องกับราคาการจำหน่ายของผลิตภัณฑ์

    อย่างไรก็ตามบริษัทฯ ได้มีการทำสัญญาซื้อเงินตราต่างประเทศล่วงหน้าเป็นครั้งคราว
    เพื่อป้องกันความเสี่ยงของราคาวัตถุดิบและราคาขายสินค้าสำเร็จรูป
    ในกรณีที่อัตราแลกเปลี่ยนมีความผันผวนมากผิดปกติ

9.  ความเสี่ยงจากการมีกลุ่มผู้ถือหุ้นรายใหญ่

    ในปัจจุบัน กลุ่มมหากิจศิริ ถือหุ้นในบริษัทฯรวมกันคิดเป็นประมาณร้อยละ 59.93
    ของทุนชำระแล้วของบริษัทฯ
    จึงทำให้กลุ่มมหากิจศิริสามารถควบคุมมติที่ประชุมผู้ถือหุ้นได้เกือบทั้งหมด
    ไม่ว่าจะเป็นเรื่องการแต่งตั้งกรรมการ
    หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
    ยกเว้นเรื่องที่กฎหมายหรือข้อบังคับบริษัทฯกำหนดให้ต้องได้รับเสียง 3 ใน 4
    ของที่ประชุมผู้ถือหุ้น อย่างไรก็ดี ผู้ถือหุ้นทุกกลุ่มย่อมมีจุดประสงค์เดียวกันคือ
    ต้องการบริหารธุรกิจให้เป็นประโยชน์กับบริษัทฯสูงสุด
    กล่าวคือมีประสิทธิภาพและก่อให้เกิดผลกำไรสูงสุดจากการประกอบการ
    เพื่อการจ่ายเงินปันผลกับผู้ถือหุ้นทุกท่านและเพื่อความมั่นคงของบริษัทฯในระยะยาว